google/wiki40b huggingface dataset:
Έλεν Πράις

Καριέρα

Η Πράις εγκαταστάθηκε στη Βιέννη σε ηλικία 18 ετών και ξεκίνησε μαθήματα ξιφασκίας από τη θεία της. Μέσα σε λιγότερο από δύο χρόνια κατέκτησε την 3η θέση στο Ευρωπαϊκό πρωτάθλημα της Βιέννης. Αργότερα παντρεύτηκε με τον δρα Μίλερ και απέκτησαν 2 γιους. Κατέκτησε τρεις παγκόσμιους τίτλους (1947, 1949, 1950) και πολυάριθμους εθνικούς τίτλους (17) σε επίπεδο Αυστρίας. 
Κάποια χρόνια, η Μίλερ- Πράις εισήλθε στο βιβλίο των ρεκόρ Γκίνες για τη μακροβιότερη παρουσία σε Ολυμπιακούς Αγώνες για οποιαδήποτε γυναίκα, από το 1932 ως το 1956.

Παρουσία σε Ολυμπιακούς Αγώνες

Με διπλή υπηκοότητα από Γερμανία και Αυστρία, απορρίφθηκε το αίτημά της να εκπροσωπήσει τη Γερμανία στο αγώνισμα της ξιφασκίας στους Ολυμπιακούς Αγώνες στο Λος Άντζελες το 1932. Στους ίδιους αγώνες εκπροσώπησε την Αυστρία και κέρδισε την Αγγλίδα Χέδερ Τζούντι Γκίνες και μαζί το χρυσό μετάλλιο. Στις Ολυμπιάδες του 1936 και του 1948 η Μίλερ-Πράις κατέκτησε χάλκινα μετάλλια. Σε ηλικία 44 ετών έφτασε στον τελικό των Ολυμπιακών Αγώνων του 1956 στη Μελβούρνη και κατατάχθηκε 7η.

Μετέπειτα χρόνια

Ασχολήθηκε εκτός από τον αθλητισμό και με τη μουσική, ενώ μετά την απόσυρσή της από το άθλημα, δίδαξε Μουσική στη Βιέννη. Ήταν επίκουρος καθηγήτρια. Πέθανε στις 18 Νοεμβρίου του 2007 στη Βιέννη, από νεφρική ανεπάρκεια.
Πανελλήνιο πρωτάθλημα στίβου ανδρών 1940

Το Πανελλήνιο πρωτάθλημα στίβου ανδρών 1940 διεξήχθη στην Αθήνα, στο Παναθηναϊκό Στάδιο, το Σαββατοκύριακο 13 και 14 Ιουλίου, ταυτόχρονα με το πανελλήνιο πρωτάθλημα γυναικών. Πρωταθλητής σύλλογος αναδείχθηκε ο Εθνικός Γ.Σ. για τέταρτη συνεχόμενη χρονιά. Ίσχυσε το σύστημα βαθμολογίας 6-5-4-3-2-1 για τους έξι πρώτους νικητές κάθε αγωνίσματος. Τη χρονιά αυτή δεν διεξήχθη πρωτάθλημα μαραθωνίου.

Η διοργάνωση

Οι 31οι πανελλήνιοι αγώνες 1940 διεξήχθησαν στο Παναθηναϊκό Στάδιο, μόνιμο τόπο τέλεσης αθλητικών αγώνων κατά την προπολεμική περίοδο. Οι αγώνες ξεκίνησαν την Παρασκευή 12 Ιουλίου με τη διεξαγωγή της σφυροβολίας που έγινε στο γυμναστήριο του Πανελληνίου και το υπόλοιπο πρόγραμμα διεξήχθη το Σάββατο και την Κυριακή 13-14 Ιουλίου στο Στάδιο. Το εισιτήριο ήταν 5 δρχ.
Για τα διάφορα αγωνίσματα είχαν αθλοθετηθεί διάφορα έπαθλα από διαφόρους φιλάθλους, φορείς και επιχειρήσεις, όπως: Υπ. Παιδείας (2 έπαθλα), Υπ. Στρατιωτικών, Υπ. Πρωτευούσης, Δήμος Αθηναίων, Εταιρεία "Κεραμεικός", Ηλεκτρική Εταιρεία, κατάστημα "Καραμπάτης-Αμπετιάν", Αθηναϊκή Λέσχη (κύπελλο για το νικητή της σφαίρας) κ.ά.
Καλύτερες επιδόσεις των αγώνων θεωρήθηκαν του Θάνου στο επί κοντώ με 3,92μ, του Σύλλα στο δίσκο και την ελληνική δισκοβολία, του Στεφανάκη στη σφαίρα με 14,38μ και του Μαυραπόστολου στα 1500μ με 4.53.0.
Τους αγώνες παρακολούθησε πλήθος κόσμου καθώς και πολλοί επίσημοι. Τη δεύτερη μέρα των αγώνων προσήλθε στο Στάδιο και ο δικτάτορας Ιωάννης Μεταξάς, ο οποίος μάλιστα έκανε αυστηρή επίπληξη στον αθλητή Σ. Καλοδούκα, επειδή εγκατέλειψε την προσπάθεια στα ημιτελικά των 200μ, όταν αντιλήφθηκε ότι δεν είχε ελπίδα πρόκρισης. Με αφορμή το γεγονός αυτό εξέδωσε διαταγή, στην οποία τόνιζε ότι στο εξής θα θεωρείται ατιμωτική ενέργεια για κάθε Έλληνα αθλητή η εγκατάλειψη ενός αγώνα προ του τέλους του, ακόμα και όταν δεν υπάρχει ελπίδα.
Χρήστος Λαμπράκης

Βιογραφία

Ο Χρήστος Λαμπράκης γεννήθηκε το 1934 στην Αθήνα και ήταν γιος του Δημητρίου Λαμπράκη, που ήταν ο σημαντικότερος Έλληνας εκδότης της εποχής. Σπούδασε νομικά στο Πανεπιστήμιο Αθηνών και πολιτικές επιστήμες στο London School of Economics. Το 1954, σε ηλικία 20 ετών, ανέλαβε τη διεύθυνση του περιοδικού "Ταχυδρόμος" και το 1957, μετά τον θάνατο του πατέρα του, ανέλαβε την προεδρία του Δημοσιογραφικού Οργανισμού Λαμπράκη, που εξέδιδε, μεταξύ άλλων, τις εφημερίδες "Το Βήμα" και "Τα Νέα". Ο Χρήστος Λαμπράκης ίδρυσε επίσης την ημερήσια αθλητική εφημερίδα "Ομάδα" το 1959 και το περιοδικό "Εποχές" το 1963.
Προσωπικότητα με ιδιαίτερη καλλιέργεια και μεγάλη αγάπη για την τέχνη, την μουσική και τον πολιτισμό, υπήρξε ο πρωτεργάτης της δημιουργίας του Μεγάρου Μουσικής Αθηνών.
Κωνσταντίνος Κρεββατάς

Βιογραφία

Καταγόταν από τη Σπάρτη.
Διορίστηκε Νομάρχης Μεσσηνίας (1932), Καβάλας (1932-1933), Ηρακλείου (προσωρινά το 1933), Έβρου (1933), Δράμας (1933-1934), Σερρών (1934-1935) , ο πρώτος Νομάρχης Κιλκίς (22 Μαρτίου 1935 - 14 Οκτωβρίου 1935) και Νομάρχης Ρεθύμνου (1936-39). Το 1939 μετατέθηκε σε άλλη υπηρεσία. Πέθανε στην Αθήνα και κηδεύτηκε από το Πρώτο Νεκροταφείο Αθηνών στις 17 Αυγούστου 1961.
Εγχειρίδιο

Το εγχειρίδιο είναι ένα βιβλίο στο οποίο περιέχονται πληροφορίες ή οδηγίες για ένα θέμα ή για ένα αντικείμενο. Το εγχειρίδιο μπορεί να παρέχει συνοπτικές οδηγίες για τη λειτουργία και τη χρήση ενός αντικειμένου ή γενικές πληροφορίες, τη θεωρία ή /και τη φιλοσοφία ενός θέματος. Για παράδειγμα ένα εγχειρίδιο που συνοδεύει κάποιο περιοδικό μπορεί να παρέχει περαιτέρω πληροφορίες για τα πρόσωπα και τα θέματα που περιέχονται στο κυρίως υλικό καθώς επίσης και πρόσθετες πληροφορίες για τη συχνότητα έκδοσης. Γενικότερα, υπάρχουν πολλών ειδών εγχειρίδια που καλύπτουν διάφορους τομείς και ουσιαστικά βοηθούν τους χρήστες τεκμηρίων ή αντικειμένων να κατανοήσουν την χρησιμότητα και τον τρόπο λειτουργίας τους. Αποτελεί πηγή πληροφοριών για τον μέσο πολίτη που επιθυμεί να λάβει γενική γνώση για ένα θέμα, αλλά εργαλείο συμβουλής για έναν επαγγελματία ερευνητή. Συνοψίζοντας μπορούμε να πούμε ότι ένα εγχειρίδιο απευθύνεται στο κοινό/ χρήστες, ενός αντικειμένου καλύπτοντας βασικές πληροφορίες γι’ αυτό το αντικείμενο αλλά και για τους τρόπους χρήσης του. Τέλος, παρατηρείται συχνά τα εγχειρίδια να εκδίδονται σε μικρό/μεσαίο μέγεθος ώστε να είναι εύχρηστα και λειτουργικά στον τρόπο διαχείρισης τους.
Γαλλικά κέρματα ευρώ

To ευρώ (EUR ή €) είναι το κοινό νόμισμα 17 κρατών μελών της Ευρωπαϊκής Ένωσης, τα οποία αποτελούν την Ευρωζώνη, μεταξύ των οποίων είναι και η Γαλλία. Τα κέρματα έχουν μια κοινή όψη και για τις 17 χώρες και μια εθνική όψη που περιλαμβάνει ένα σχέδιο επιλεγμένο από το κράτος-μέλος για λογαριασμό του οποίου γίνεται η κοπή.
Τα γαλλικά κέρματα ευρώ απεικονίζουν τρία διαφορετικά σχέδια, ένα για κάθε σειρά νομισμάτων. Τα κέρματα της μικρής σειράς (€ 0,01, € 0,02, € 0,05) σχεδιάστηκαν από την Fabienne Courtiade, της μεσαίας (€ 0,10, € 0,20, € 0,50) από τον Laurent Jorio και της μεγάλης (€ 1,00, € 2,00) από τον Joaquim Jimenez. Όλα τα σχέδια φέρουν το έτος κοπής, τα 12 αστέρια της Ευρωπαϊκής Ένωσης και τα γράμματα «RF» από τις λέξεις République Française (Γαλλική Δημοκρατία).
Βονιφάτιος Γ΄ του Μομφερράτου

Μαρκήσιος του Μομφερράτου

Τον πατέρα του διαδέχθηκε ο πρωτότοκος υιός Ιωάννης Δ΄ του Μομφερράτου και κατόπιν ο δευτερότοκος υιός Γουλιέλμος Η΄, δεν είχαν άρρενες απογόνους και τους διαδέχθηκε ο Βονιφάτιος (1843). 
Για να αντιμετωπίσει τις επιθέσεις του Καρόλου Α΄ της Σαβοΐας υπέγραψε ειρήνη (1485) και του έδωσε σύζυγο την ανεψιά του Μπιάνκα Παλαιολογίνα κόρη του Γουλιέλμου Η΄ με την υπόσχεση διαδοχής αν δεν ο ίδιος αποκτήσει γιους. Αυτό προκάλεσε τη διεκδίκηση της μαρκιωνίας από τον Σκιπιόνε Παλαιολόγο, νόθο υιό του Ιωάννη Δ΄ που δολοφονήθηκε από το συγγενή τους Λουδοβίκο Β΄ μαρκήσιο του Σαλούτσο. O Βονιφάτιος Γ΄ και ο Κάρολος Α΄ της Σαβοΐας εισέβαλαν στο Σαλούτσο και κατέλαβε εδάφη του Λουδοβίκου Β΄ (1486).
Αρχαίο θέατρο Πλευρώνας

Περιγραφή μνημείου

Πρόκειται για ένα μικρό σε διαστάσεις θέατρο. Στην αρχική φάση του το μνημείο κατασκευάσθηκε ως βουλευτήριο και σε επόμενη φάση μετατράπηκε σε θέατρο, με την κατασκευή υποτυπώδους κτιρίου σκηνής και επιθεάτρου, για την αύξηση της χωρητικότητάς του.
Το συγκεκριμένο θέατρο παρουσιάζει ιδιαίτερο ενδιαφέρον λόγω μιας σημαντικής κατασκευαστικής ιδιαιτερότητάς του. Συγκεκριμένα η εσωτερική παρειά του τείχους της αρχαίας πόλης και του πύργου της εφάπτεται με το επίμηκες σκηνικό οικοδόμημα. Ο πύργος έχοντας διαστάσεις 6,50 μ. x 3,30 μ. και ύψος 5, 70 μ., ενδέχεται να αποτελούσε βοηθητικό χώρο της σκηνής. Το προσκήνιο ήταν διώροφο και η πρόσοψη του κάτω τμήματος είχε έξι ημικίονες. Στα κενά που δημιουργούνταν μεταξύ των ημικιόνων τοποθετούνταν ζωγραφικοί πίνακες που βοηθούσαν στη σκηνογραφία. Οι πάροδοι βρίσκονταν ανατολικά των αναλημματικών τοίχων του κοίλου και δυτικά των παρασκηνίων.
Η ορχήστρα έχει διάμετρο 11,60 μ. και είναι διαμορφωμένη με πατημένο χώμα στο έδαφος. Η ορχήστρα δε διέθετε περιμετρικό αγωγό για τη συγκέντρωση των υδάτων. Το κοίλο είναι και αυτό διαμορφωμένο σε φυσικό βραχώδες πρανές και έχει τέσσερις κλίμακες, από τις οποίες οι δύο έρχονται σε επαφή με τους αναλημματικούς τοίχους και οι άλλοι δύο χωρίζουν το κοίλο σε τρεις κερκίδες. Οι σειρές των εδωλίων αριθμούσαν περίπου τις 16 με 17, ωστόσο σήμερα σώζονται μόνο οι δέκα. Μετά τη δέκατη σειρά εδωλίων πρέπει να υπήρχε διάζωμα που χώριζε το κάτω κοίλο από το άνω κοίλο (επιθέατρο). Ίχνη της κλίμακας ανόδου που οδηγούσε στο επιθέατρο είναι σήμερα ορατά.
Στην πρώτη σειρά εδωλίων υπήρχαν προεδρίες (θέσεις των επίσημων προσώπων) στο μέσο της κάθε κερκίδας. Οι κατώτερες σειρές εδωλίων είναι λαξευμένες στο φυσικό βράχο, ενώ οι ανώτερες είναι κατασκευασμένες από ορθογωνισμένους λίθους.

Ανασκαφικές έρευνες

Μερικά τμήματα του θεάτρου ερευνήθηκαν το 1898 από τους R. Herzog και E. Ziebarth, ενώ αργότερα, μία πρώτη μελέτη του μνημείου έγινε το 1931 από τον E. Fiechter. Νέες ανασκαφικές έρευνες πραγματοποιήθηκαν μετά το 2002 στο πλαίσιο του έργου «Προστασία, έρευνα και ανάδειξη τριών αρχαίων πόλεων του Νομού Αιτωλοακαρνανίας : Πλευρώνα – Οινιάδες – Πάλαιρμος», με πρόεδρο της επιστημονικής επιτροπής παρακολούθησης τον Λάζαρο Κολώνα.
Λεωνίδας Μελετόπουλος

Βιογραφία

Γεννήθηκε στο Αίγιο και ήταν γιος του Δημήτριου Μελετόπουλου. Ακολούθησε διπλωματική καριέρα και διετέλεσε τμηματάρχης του υπουργείου εξωτερικών το 1858. Προάχθηκε σχετικά γρήγορα στον βαθμό του πρέσβη και υπηρέτησε σε διάφορες Ευρωπαϊκές πόλεις, με σημαντικότερη την Ρώμη όπου χρημάτισε πρύτανις του διπλωματικού σώματος. Μετά την συνταξιοδότηση του ασχολήθηκε με την πολιτική, όπου και κατάφερε να εκλεγεί βουλευτής Αιγιαλείας. Κατά τη διάρκεια της πολιτικής του καριέρας διετέλεσε υπουργός εξωτερικών από τις 24/02/1892 έως τις 10/061892
Λούσι Τζόουνς

Ζωή και Καριέρα

Η Τζόουνς γεννήθηκε στο Πέντρυχ, ένα μικρό χωριό έξω από το Κάρντιφ. Το 2007 συμμετείχε στο Παγκόσμιο Πρωτάθλημα Προσκόπων ως πρόσκοπος και ήταν η κύρια τραγουδίστρια ερμηνεύοντας το "Jambo", το τραγούδι του Πρωταθλήματος. Η Λούσι έλαβε επίσης μέρος στους τοπικούς προσκόπους του Κάρντιφ και στο σόου των Guide Gang.

The X-Factor

Η Τζόουνς πέρασε από οντισιόν για την σεζόν 6 του βρετανικού The X-Factor με το τραγούδι "I will always love you". Πέρασε στα ζωντανά σόου και την πρώτη εβδομάδα ερμήνευσε το "Footprints in the sand". Αποχώρησε την πέμπτη εβδομάδα, σε μια τελική αναμέτρηση με τον Jedward. Μετά την αποχώρησή της, 1,113 θεατές παραπονέθηκαν στο κανάλι ITV σχετικά με την ψήφο που δόθηκε υπέρ του Jedward.

Μετά το The X-Factor

Μετά την αποχώρησή της από το The X-Factor, η Τζόους υπέγραψε συμβόλαιο στην εταιρεία Select Model Management και ξεκίνησε μια καριέρα στο μόντελινγκ. Τον Μάιο του 2010 η Τζόους υπέγραψε για να παίξει την Cosette στην παραγωγή του West End Οι άθλιοι. Τον Σεπτέμβριο του 2010, αποκαλύφθηκε ότι ήταν το πρόσωπο της καμπάνιας της Wonderbra. Το 2010 εμφανίστηκε στο επεισόδιο "Lost in Time : Part Two" της σειράς The Sarah Jane Adventure. Η Τζόους έπαιξε τον ρόλο της Meat στην περιοδεία του We will rock you το 2013. Η Τζόουνς έπαιξε επίσης τον ρόλο της Βικτώρια στο μιούζικαλ American Psycho στο Almeida Theatre τον Δεκέμβριο του 2013.
Φυσικοί πόροι

Ορισμός

Φυσικοί πόροι είναι κυρίως φυσικά αγαθά εύκολα προσβάσιμα και διαθέσιμα τα οποία ο άνθρωπος έχει την ικανότητα να τα χρησιμοποιήσει για κάλυψη αναγκών του.
Οι φυσικοί πόροι μιας χώρας ή άλλης γεωπολιτικής ενότητας αναφέρονται συνήθως στις οικονομικά αξιοποιήσιμες άμεσες (πρωτογενείς) ύλες, κάποιες από τις οποίες χαρακτηρίζονται πηγές ενέργειας που μας προσφέρει η βιόσφαιρα, το έδαφος, το υπέδαφος, το νερό, η ατμόσφαιρα , ως και το φως του ήλιου που επιδρά στην περιοχή αναφοράς.
Η ταξινόμηση των ειδών των φυσικών πόρων γίνεται με πολλούς τρόπους, οι κυριότεροι από τους οποίους είναι οι ακόλουθοι:

Εξοικονόμηση φυσικών πόρων

Τους φυσικούς πόρους μπορούμε να τους εξοικονομήσουμε αν όλοι τους διαχειριζόμαστε σωστά και ανάλογα με τις ανάγκες μας και όχι να τους σπαταλάμε άσκοπα, γιατί στην Γη, οι φυσικοί πόροι δεν είναι όλοι ανανεώσιμοι και όσοι δεν είναι χρειάζονται εκατομμύρια ή δισεκατομμύρια χρόνια για να ανανεωθούν.

Διαχείριση Φυσικών Πόρων

Διαχείριση φυσικών πόρων είναι η ορθή και συνετή εκμετάλλευση και αξιοποίηση των φυσικών πόρων, η οποία συμβάλλει τόσο στην οικονομία τους, όσο και στην προστασία του περιβάλλοντος.
Η κυρία σε διακοπές… ο κερατάς στο σπίτι

Πλοκή

Καθώς πλησιάζουν οι καλοκαιρινές διακοπές στην καμένη από τις υψηλές θερμοκρασίες πόλη, οι ερωμένες αντικαθιστούν τις συζύγους, ενώ στα δροσερά ξενοδοχεία της εξοχής και στις καυτές παραλίες οι εραστές παίρνουν τη θέση των σκληρά εργαζόμενων συζύγων. Όταν, όμως, το αφεντικό μια εταιρείας μαθαίνει ότι ο καλύτερός του φίλος στη δουλειά είναι ο εραστής της γυναίκας του γίνεται έξω φρενών και μόνο η πανέξυπνη πεθερά του σώζει την κατάσταση.

Συντελεστές

Πρωταγωνιστούν: Έντβιτζε Φένεκ, Barbara Bouchet, Renzo Montagnani, Lino Banfi, Tullio Solenghi, Marisa Merlini
Σενάριο: Francesco Milizia, Michele Massimo Tarantini, Giorgio Mariuzzo, Sergio Martino
Σκηνοθεσία: Σέρτζιο Μαρτίνο
Κρατική Λειτουργία

Ορισμός με την ευρεία έννοια

Με αυτή την έννοια, κρατικές λειτουργίες, συνιστούν οι τρεις κλασσικές λειτουργίες του κράτους: η νομοθετική, η εκτελεστική και η δικαστική στις οποίες ορισμένοι προσθέτουν τη λειτουργία της πολιτικής διοίκησης (ή της κυβέρνησης). Στο κράτος δικαίου τέτοιου είδους λειτουργίες που αποδίδονται σε τρεις διαφορετικές εξουσίες του κράτους, εννοώντας εκείνα τα όργανα ή τα σύνολα διακριτών και ανεξάρτητων από τις άλλες εξουσίες οργάνων: την τυποποίηση της νομοθετικής εξουσίας, τη διοίκηση της εκτελεστικής εξουσίας και τη δικαιοδοσία της δικαστικής εξουσίας (η αρχή του διάκρισης των εξουσιών).Επιπλέον, η εκτελεστική και η δικαστική εξουσία, μπορούν να ασκήσουν μόνο την ισχύ που τους ανατίθενται από τους κανονισμούς, ισχύ βασικά γενική και αφηρημένη, την οποία θέτει η νομοθετική εξουσία και οφείλουν να την ασκούν σε συμμόρφωση με τους κανονισμούς αυτούς (αρχή της νομιμότητας).

Ορισμοί υπό την στενή έννοια 

Μερικές φορές ο όρος κρατική λειτουργία χρησιμοποιείται για να αναφερθεί κανείς μόνο στην διοικητική λειτουργία, η οποία συνίσταται στην δραστηριότητα που περιστρέφεται γύρω από τα κοινοτικά συμφέροντα, προκαθορισμένη για την χάραξη πολιτικής, με σεβασμό προς την αρχή της νομιμότητας. Δεδομένου ότι αυτή η δραστηριότητα δεν είναι ελεύθερη προθέσεων, η κρατική λειτουργία, υπό αυτή την έννοια, βρίσκεται σε αντίθεση με την ατομική αυτονομία.
Υπό διαφορετική έννοια, και πάλι περιορισμένη, αναφέρεται κανείς στην κρατική λειτουργία η οποία σχετίζεται με τις δραστηριότητες εκείνες, που διακρίνονται για την άσκηση επιτακτικών εξουσιών, δηλαδή δημόσιες εξουσίες, μέσω της υιοθέτησης μέτρων, εκ μέρους δημόσιων φορέων (κράτος και δημόσιες οντότητες), μέσω των οργάνων τους, ή, σε ορισμένες περιπτώσεις, εκ μέρους από φορείς του ιδιωτικού τομέα (πρόκειται, σε αυτή την τελευταία περίπτωση, για την ιδιωτική άσκηση της κρατικής λειτουργίας). Στο πλαίσιο της δημόσιας διοίκησης νοούμενης ως κρατικής λειτουργίας αντιτίθενται οι δημόσιες υπηρεσίες, δηλαδή εκείνες οι δραστηριότητες, οι οποίες δεν χαρακτηρίζεται από την άσκηση κρατικής εξουσίας, αποβλέποντας στην παροχή υπηρεσιών δημοσίου συμφέροντος.
Τέλος, μερικές φορές, χρησιμοποιείται ο όρος συλλογική κρατική λειτουργία, για να αναφερθεί κανείς στο σύνολο των δημοσίων γραφειοκρατικών λειτουργών, ή στην Ιταλία, όπου οι δημόσιοι υπάλληλοι δεν διέπονται από διαφορετικό από τους υπόλοιπους εργαζόμενους καθεστώς, στο σύνολο των δημοσίων υπαλλήλων.
Μακαρθισμός

Ως Μακαρθισμός (αγγλ.: McCarthyism) έχει καθιερωθεί, ιδιαίτερα στις Η.Π.Α., η πολιτικά κατευθυνόμενη δραστηριότητα - μέθοδος που αφορά τη μαζική απαγγελία κατηγοριών για ανυπακοή, προδοσία χωρίς να συνοδεύεται όμως από ουσιαστικά αποδεικτικά στοιχεία. Ο όρος αυτός περιγράφει κυρίως συστηματικές ενέργειες στις Ηνωμένες Πολιτείες κατά την περίοδο του "Ερυθρού Τρόμου" (αγγλ.: Red Scare), που διήρκεσε από τα τέλη της δεκαετίας του 1940 ως τα τέλη της δεκαετίας του 1950. Στη συγκεκριμένη χρονική περίοδο, υπήρξε έντονος ο φόβος για πιθανή κομμουνιστική επιρροή αμερικανικών ιδρυμάτων και οργανισμών μέσω σοβιετικών πρακτόρων. 
Με την επίμονη έρευνα για εξακρίβωση κομμουνιστικών επιρροών, που είχε αναλάβει ο Αμερικανός γερουσιαστής Τζόζεφ Μακάρθυ, ο όρος Μακαρθισμός απέκτησε μια πιο ευρεία έννοια, περιγράφοντας την ιδιαίτερη επιμονή ανάλογων εξονυχιστικών ερευνών. Ο όρος χρησιμοποιείται επίσης για να περιγράψει ανυπόστατες και άδικες κατηγορίες, όπως και δημαγωγικές τακτικές επιθέσεων, δίνοντας έμφαση σε πολιτικά και εθνικά κριτήρια.
Κατά την περίοδο του Ψυχρού πολέμου, χιλιάδες Αμερικανοί κατηγορήθηκαν ως Κομμουνιστές ή ως επιρρεπείς στον Κομμουνισμό και αποτέλεσαν το αντικείμενο ερευνών και ανακρίσεων από κυβερνητικούς και μη οργανισμούς. Οι κύριοι ύποπτοι αυτών των ερευνών υπήρξαν κυβερνητικοί, υψηλά ιστάμενοι, υπάλληλοι, προσωπικότητες στον τομέα της ψυχαγωγίας, εκπαιδευτικοί και διακεκριμένα μέλη εργατικών σωματείων. Η καχυποψία υπήρξε ιδιαίτερα έντονη, ακόμη και αν τα στοιχεία δεν οδηγούσαν προς αυτή την κατεύθυνση, αλλά αντιθέτως ο βαθμός της απειλής που δυνάμει δημιουργούσαν άτομα με υποτιθέμενες αριστεριστικές απόψεις υπήρξε αδικαιολόγητα μεγάλος. Πολλοί ύποπτοι έχασαν τις θέσεις εργασίας τους, δεν μπόρεσαν να συνεχίσουν την σταδιοδρομία τους και σε ορισμένες περιπτώσεις υπήρξαν και φυλακίσεις. Οι τακτικές αυτές καθώς και οι σχετικές κατηγορίες που απαγγέλθηκαν, εκ των υστέρων αναιρέθηκαν από την επίσημη δικαιοσύνη ως αντισυνταγματικές και παράνομες.
Τα πιο χαρακτηριστικά παραδείγματα Μακαρθισμού ήταν οι ομιλίες, οι έρευνες και οι ακροάσεις του γερουσιαστή Μακάρθυ, η Μαύρη Λίστα του Χόλυγουντ και οι διάφορες 'αντικομμουνιστικές' δραστηριότητες του FBI, εκ των οποίων και δικαιολογημένα είχε χαρακτηριστεί "ο πιο επίφοβος άνθρωπος των ΗΠΑ". Ο Μακαρθισμός, ως εκτεταμένο κοινωνικό και πολιτιστικό φαινόμενο, επηρέασε όλες τις τάξεις της αμερικανικής κοινωνίας και υπήρξε ο κύριος λόγος έντονων συζητήσεων και αντιδράσεων στις Ηνωμένες Πολιτείες, που όμως συνεχίστηκαν για μια ακόμα δεκαετία, μετά την αποχώρηση του Μακάρθυ, προκαλώντας βαριές ζημιές στην αγαθή φήμη των ΗΠΑ.
Ο όρος πρωτοεμφανίσθηκε σε επιτυχή γελοιογραφία της αμερικανικής εφημερίδας Ουάσιγκτον Ποστ, φ.29 Μαρτίου του 1950, με την υπογραφή του Χέρμπερτ Μπλοκ, ως Χερμπμπλόκ, όπου απεικονιζόταν η όλη δραστηριότητα του Μακάρθυ ως μια στήλη από μισάνοικτα δοχεία με χρώμα, στη κορυφή της οποίας φέρονταν ο τίτλος μακαρθισμός και ενώπιον της οποίας οδηγείτο με το ζόρι ένας κατηγορηθείς (προφανώς), ελέφαντας, προκειμένου να υποστεί ανάκριση για κομμουνιστικές διασυνδέσεις.
Χήνα

Η χήνα είναι γένος πτηνών, με την επιστημονική ονομασία Anser (Χην), που περιλαμβάνει περί τα 15 είδη, τα οποία ζουν σε ψυχρές περιοχές. Ανήκει στην οικογένεια των Νησσιδών (Anatidae), στην οποία υπάγονται και οι κύκνοι, που είναι συνήθως μεγαλύτεροι από τις χήνες και οι πάπιες, οι οποίες είναι μικρότερες από τις χήνες. Υπάγεται στην τάξη Χηνόμορφα. Έχει σταχτί και άσπρο χρώμα, με μακρύ λαιμό. Ζει πάντα κοντά σε λίμνες, έλη και ποτάμια. Έχει εξημερωθεί εδώ και εκατοντάδες χρόνια πριν. Η κατοικίδια χήνα εκτρέφεται για τα αυγά της, το φτέρωμα και κυρίως το νόστιμο κρέας της.

Περιγραφή

Ο λαιμός της είναι μεγάλος σε μήκος και το ράμφος της είναι μέτριο. Επενδύεται με ευαίσθητο και μαλακό δέρμα, που έχει εγκάρσια ελάσματα, τα οποία σχηματίζουν ένα είδος φίλτρου. Τα τρία εμπρόσθια δάχτυλα των ποδιών των χηνών είναι συνδεδεμένα με νηκτική μεμβράνη. Αυτό δίνει τη δυνατότητα στα πουλιά να περπατούν με άνεση πάνω στο έδαφος. Τα πόδια τους γενικά είναι χαμηλά.  Παράλληλα, οι χήνες κολυμπούν με ευκολία και πετούν για πολλή ώρα, χωρίς να είναι γρήγορες .

Τροφή

Οι χήνες τρέφονται μόνο με μαλάκια

Αναπαραγωγή

Η αναπαραγωγή γίνεται συνήθως σε όλη τη διάρκεια της ζωής της χήνας. Γεννά έναν μικρό αριθμό αυγών σε σύγκριση με τις πάπιες, Το θηλυκό κατασκευάζει τη φωλιά ανάμεσα σε καλάμια και αναλαμβάνει την επώαση των αυγών. Το αρσενικό επίσης επιμελείται τα μικρά.
Δεν είναι όλα τα ζευγάρια ετεροφυλόφιλα, καθώς τόσο τα θηλυκά όσο και τα αρσενικά συγκροτούν συχνά ή και σπάνια ζευγάρια με πτηνά του ιδίου φύλου, κάτι που εξαρτάται και από το είδος. Σημαντικά μεγάλος αριθμός των ετεροφυλόφιλων ζευγαριών έχουν ενεργή σεξουαλική ζωή, όμως δεν μπορούν να κάνουν απογόνους.
Τα πιο πολλά είδη στην Ευρώπη, στην Ασία και στη Βόρεια Αμερική είναι αποδημητικά, όπως οι σταχτόχηνες και οι χωραφόχηνες. Αυτές οι αγριόχηνες περνούν το καλοκαίρι στα έλη της Κεντρικής και της Βόρειας Ευρώπης, όπου και αναπαράγονται. Το φθινόπωρο μεταναστεύουν σε λίμνες και ποτάμια της Νότιας Ευρώπης, γι' αυτό και απαντούν την εποχή αυτή στην Ελλάδα. Η κατοικίδια χήνα προέρχεται από την σταχτόχηνα.
Πρωτάθλημα χειροσφαίρισης Α1 εθνικής κατηγορίας ανδρών 1994-1995

Το πρωτάθλημα Α1΄ Εθνικής κατηγορίας χάντμπολ ανδρών της περιόδου 1994–95 ήταν το 6ο από την καθιέρωση της Α1 και συνολικά το 13ο πρωτάθλημα Ελλάδος στην ιστορία του χάντμπολ (μαζί με τα δυο πρωταθλήματα που είχε διοργανώσει ο ΣΕΓΑΣ). Πρωταθλητής αναδείχθηκε για όγδοη φορά στην ιστορία του θεσμού ο Φίλιππος Βέροιας, ο οποίος επικράτησε στον τελικό των πλέι-οφ του Αρχέλαου Κατερίνης. Ο Φίλιππος έφτασε και στον τελικό του Κυπέλλου, όπου ηττήθηκε από τον ΑΣ Σχολών ΞΥΝΗ.
Πέργαμος (τορπιλοβόλο)

Υπηρεσία στο Α & Β Π.Ν.

Μετά την καθέλκυση, τον απαραίτητο εξοπλισμό και τις αναγκαίες δοκιμές τέθηκε σε ενέργεια στο Αυτοκρατορικό και Βασιλικό Πολεμικό Ναυτικό, όπως ήταν κατά μετάφραση η επίσημη ονομασία του Πολεμικού Ναυτικού της Αυστρο-Ουγγρικής Αυτοκρατορίας, μαζί με άλλα 15 αδελφά πλοία, την περίοδο Ιουλίου - Δεκεμβρίου του 1916. Στη πλήρη ένταση του Α΄ Π.Π. χρησιμοποιήθηκε σε ναυτικές επιχειρήσεις στο Αδριατικό πέλαγος, συμμετέχοντας σε βομβαρδισμούς και προσβολές ιταλικών ακτών και σε συνοδεία νηοπομπών.
Μετά τη λήξη του Μεγάλου Πολέμου και τη Συνθήκη του Αγίου Γερμανού, (Η΄ μέρος) που ακολούθησε, επήλθε η κατάργηση του αυστρο-ουγγρικού ναυτικού και στη συνέχεια με τη Συνθήκη των Σεβρών αποδόθηκε από τις "προέχουσες δυνάμεις" στο Βασίλειο της Ελλάδος, ως πολεμική επανόρθωση.

Υπηρεσία στο Β.Ν.

Μετά τη παράδοσή του στο ελληνικό πολεμικό ναυτικό συμμετείχε στις επιχειρήσεις του πολέμου 1940 – 1941. Η Γερμανική εισβολή το βρήκε στο Ναύσταθμο Σαλαμίνας, όπου πραγματοποιούσε γενική επισκευή. Διατάχθηκε η αυτοβύθιση του στις 25 Απριλίου 1941.